I samarbejde med TV Midtvest

Forskere antager, at der er tre-fire ulve i Danmark.

16 får var døde, og ni andre var blevet skambidt i en sådan grad, at de måtte aflives.

Det var fakta onsdag eftermiddag, da fåreejer Jørgen Blazejewich og hyrden Peter Helén kom ud på deres mark hos virksomheden Storålam, der ligger i Idom ved Holstebro.

Det var en rytter, der ringede kort efter middag og alarmerede de to.

- Det var frygteligt. Vi har haft angreb tidligere, hvor det var fire-fem-seks får, men her var det mange flere. Det var frygteligt, og det er slet ikke noget, som man ønsker at se, siger Peter Helén til TV 2.

Også i 2017 oplevede Peter Helén, at to af hans får blev angrebet og dræbt af ulve.

Tirsdag havde han og Jørgen Blazejewich sat 75 får ud på marken. Men der gik altså ikke mere end et døgn, før de ikke kunne have dem i fred.

- Man bliver meget, meget opgivende. Nu har der været ro i lang tid. Og så tænkte vi, at vi kunne tage fårene ud igen, men så går der bare et døgn. Nu er vi måske nødt til at finde nogle køer eller heste, for vi er nødt til at have dyr på marken fra først i juni til sidst i august, siger Peter Helén.

25 får er døde i det hidtil største angreb ved Storålam. Foto: Foto: Peter Helén

Formentlig ulveangreb

Efter ulveangrebet har en vildkonsulent kigget på angrebene og taget DNA-prøver af fårene.

- Han mener, at det er et ulveangreb. Det er lige præcis sådan, det plejer at se ud. De er bidt i struben og i bagbenene, siger Peter Helén til TV Midtvest.

Området er beskyttet med ulvesikkert hegn, men at det alligevel er lykkedes at trænge ind til fårene, skyldes formentlig et ødelagt hegn.

Der var nemlig klippet et hul i hegnet på 90 gange 90 centimeter, som ikke havde været der tidligere, siger Peter Helén:

- Man kan ikke tro, at der findes mennesker, der laver hul i dyrehegn. Jeg er helt sikker på, at det er menneskeskabt. Jeg har klippet mange hegn selv, så jeg ved præcis, hvordan det ser ud, siger han.

16 får var døde, og ni andre var blevet skambidt i en sådan grad, at de måtte aflives. Virksomheden Storålam fik sig en grim overraskelse, da deres ulvehegn var klippet op og adskillige får så ud til at være blevet dræbt af ulve. Video: Rikke Museth Janniche

Forskere antager, at der er tre-fire ulve i Danmark: En hanulv i Nordjylland og mindst én han- og én hunulv i Vestjylland.

I foråret 2017 slog et ulvepar sig ned i Vestjylland og fik et kuld på otte hvalpe. Efter alt at dømme var det første gang, siden ulven blev registreret som ny beboer i Danmark i 2012.

Men nu, godt to år senere, tyder alt på, at hvalpene enten er udvandret eller er døde.